b'\n_START_ARTICLE_\nAchille Varzi\n_START_SECTION_\nKariera\n_START_PARAGRAPH_\nAchille Varzi se je rodil 8. avgusta 1904 v italijanskem mestu Galliate kot sin lastnika tekstilne tovarne. Kariero je za\xc4\x8del na motociklisti\xc4\x8dnih dirkah, v sezoni 1928 pa je za\xc4\x8del dirkati na Velikih nagradah. Za\xc4\x8del je z dirkalnikom Bugatti Type 35, toda hitro je pre\xc5\xa1el na Alfo Romeo, s katerim je dosegel v sezoni 1929 \xc5\xbee kar pet zmag na italijanskih dirkah, Velika nagrada Alessandrie, Coppa Acerbo, Velika nagrada Rima, Coppa Ciano in Velika nagrada Monze. Za sezono 1930 je Varzi pridobil relativno novega Maseratija, s katerim je zmagal na dirkah Velika nagrada Alessandrie, Targa Florio, Coppa Acerbo, Velika nagrada Monze in Velika nagrada San Sebasti\xc3\xa1na, njegova prva zmaga izven Italije._NEWLINE_Ponovno z Bugattijem je Varzi v naslednji sezoni 1931 dosegel svoj dotedanji najve\xc4\x8dji uspeh kariere z zmago na prvenstveni dirki za Veliko nagrado Francije, kjer je dirkal skupaj s slovitim Louisom Chironom, ob tem pa je dosegel zmage \xc5\xa1e na neprvenstvenih dirkah Velika nagrada Tunisa in Velika nagrada Alessandrie. V sezoni 1932 je zmagal le na dirki za Veliko nagrado Tunisa, v sezoni 1933 pa na dirki ranga Grandes \xc3\x89preuves za Veliko nagrado Monaka ter dirkah Velika nagrada Tripolija in Avusrennen. Z dirkalnikom Alfa Romeo P3 je Varzi v sezoni 1934 dosegel \xc5\xa1est zmag na dirkah Velika nagrada Alessandrie, Velika nagrada Tripolija, Targa Florio, Velika nagrada Penya Rhina, Coppa Ciano in Velika nagrada Nice, toda na nobeni od najpomembnej\xc5\xa1ih dirk sezone._NEWLINE_Pred sezoni 1935 je prestopil v Auto Union in dosegel zmagi na dirkah Velika nagrada Tunisa in Coppa Acerbo. V naslednji sezoni 1936 je dosegel dve drugi mesti na prvenstvenih dirkah za Veliko nagrado Monaka in Veliko nagrado \xc5\xa0vice, edino zmago pa je dosegel na dirki za Veliko nagrado Tripolija, kjer je zmagal \xc5\xbee tretji\xc4\x8d z dirkalniki razli\xc4\x8dnih proizvajalcev. V sezoni 1938 pa se je zaradi odvisnosti od morfija in te\xc5\xbeav po aferi s Pietschovo \xc5\xbeeno popolnoma umaknil iz dirka\xc5\xa1kega sveta. Naslednje leto je izbruhnila druga svetovna vojna in prekinila dirkanje v Evropi._NEWLINE_Med vojno je Varzi premagal svojo odvisnost in si na\xc5\xa1el \xc5\xbeeno Normo Colomba. Po koncu vojne pa mu je v starosti 42-ih uspela zavidanja vredna vrnitev s tremi zmagami v sezoni 1947, na dirkah za Veliko nagrado Rosaria, Veliko nagrado Interlagosa in Veliko nagrado Barija. Toda med prostim treningom na dirki za Veliko nagrado \xc5\xa0vice v naslednji sezoni 1948 se je smrtno ponesre\xc4\x8dil v rahlem de\xc5\xbeju na dirkali\xc5\xa1\xc4\x8du Bremgarten. Na spolzkem dirkali\xc5\xa1\xc4\x8du je prevrnilo njegov dirkalnik, ki ga je pokopal pod sabo. FIA je zaradi te nesre\xc4\x8de predpisala obvezno dirkanje s \xc4\x8delado, kar je bilo do tedaj le priporo\xc4\x8dljivo.'